Diefangele di re bolelela go le gonnye fela ka ga Maria mo dingwageng di le tharo le sephatlo tsa bodiredi jwa ga Jesu. Le fa go ntse jalo, se lebale gore go bonala e ne e le motlholagadi—motsadi yo o esi yo gongwe a godisang bana ba ba sa ntseng ba le kwa gae. Go a tlhaloganyesega go bo a ne a sa kgone go latela Jesu fa a ntse a rera mo motseng wa gaabo. (1 Timotheo 5:8) Go ntse go le jalo, o ne a tswelela a tlhatlhanya ka dilo tsa semoya tse a di ithutileng ka Mesia le go ya dipokanong mo sinagogeng e re ka seno e ne e le tlwaelo ya lelapa.—Luke 2:19, 51; 4:16. 14. (a) Dikgang tse di molemo tsa Bogosi di tlhotlheleditse batho ba le dimilionemilione go dira eng? (b) Mongwe le mongwe wa rona a ka ipotsa dipotso dife tse di fatang maikutlo?